૨૦૧૫ની શરૂઆતથી હિંસક હુમલાઓની ઘટનાઓ વકરી રહી છે. લાહોરના યોહાનાબાદ વિસ્તારના બે ચર્ચ પર હુમલા, અહમદી સંપ્રદાયના મુસ્લિમ કર્મચારીની કરાચીમાં હત્યા, સિંધ પ્રાંતના શિકારપુરમાં આવેલી શિયા મસ્જિદ પર આત્મઘાતી હુમલા દ્વારા ૬૧ નમાજીઓની હત્યા એનો વરવો ચહેરો દર્શાવે છે. ૧૩ જૂન, ૨૦૧૫ના રોજ ઈસ્માઈલી સમુદાયનાં લોકોને લઈ જઈ રહેલી બસ કરાચી શહેરના મલીર વિસ્તારના સફૂરા ચોક પાસે ઊભી રહી તો મોટરસાઇકલ પર સવાર પોલીસ ગણવેશધારીઓએ બસ ઘેરી લીધી. બસમાં ચઢ્યા અને ૪૩ મુસાફરોને પોઈન્ટ બ્લેન્ક રેન્જથી છાતી અથવા માથામાં ગોળી મારી હત્યા કરી દીધી.